Keywords

Summary



Keywords

1. Medzinárodné dohody – Dohoda o založení Svetovej obchodnej organizácie – GATT z roku 1994 – Nemožnosť odvolávať sa na dohody WTO na účely spochybnenia zákonnosti aktu Únie – Výnimky – Akt Únie, ktorý smeruje k zabezpečeniu vykonania dohôd alebo ktorý na ne výslovne a konkrétne odkazuje

(Článok 263 prvý odsek ZFEÚ; Všeobecná dohoda o clách a obchode z roku 1994; nariadenie Rady č. 384/96)

2. Spoločná obchodná politika – Obrana proti dumpingovým praktikám – Dumpingové rozpätie – Stanovenie normálnej hodnoty – Dovozy z iného zmluvného štátu WTO – Povinnosť dovážajúcej krajiny uplatniť pravidlá v súlade s článkami 2.1 a 2.2 antidumpingovej dohody – Výnimky – Článok 2.7 tejto dohody a článok VI ods. 1 GATT z roku 1994 – Ustanovenia obsiahnuté v aktoch o pristúpení vyvážajúcej krajiny k WTO

(Všeobecná dohoda o clách a obchode z roku 1994, článok VI ods. 1; Dohoda o uplatňovaní článku VI Všeobecnej dohody o clách a obchode z roku 1994, články 2.1, 2.2 a 2.7; nariadenie Rady č. 384/96, článok 2 ods. 7)

3. Spoločná obchodná politika – Obrana proti dumpingovým praktikám – Dumpingové rozpätie – Stanovenie normálnej hodnoty – Dovozy z krajín s iným ako trhovým hospodárstvom – Zoznam krajín považovaných za krajiny s iným ako trhovým hospodárstvom, nachádzajúci sa v poznámke pod čiarou k článku 2 ods. 7 písm. a) nariadenia č. 384/96 – Krajiny, ktoré pristúpili k WTO a ktoré sa stále nachádzajú na uvedenom zozname – Neuplatnenie metódy tretej krajiny s trhovým hospodárstvom

(Článok 277 ZFEÚ; Všeobecná dohoda o clách a obchode z roku 1994, článok VI ods. 1; Dohoda o uplatňovaní článku VI Všeobecnej dohody o clách a obchode z roku 1994, články 2.1 a 2.2; nariadenie Rady č. 384/96, článok 2)

Summary

1. Pozri text rozhodnutia.

(pozri bod 36)

2. Pravidlá týkajúce sa normálnej hodnoty stanovené v článkoch 2.1 a 2.2 Dohody o uplatňovaní článku VI Všeobecnej dohody o clách a obchode 1994 (antidumpingová dohoda), ktoré vykonávajú ustanovenia článku VI ods. 1 Všeobecnej dohody o clách a obchode z roku 1994 (GATT), sú uplatniteľné bez ohľadu na to, či sú výnimky z týchto pravidiel stanovené v samotnej antidumpingovej dohode, v GATT, čo je prípad druhého doplňujúceho ustanovenia k článku VI ods. 1 GATT, alebo v opatreniach na pristúpenie člena k Svetovej obchodnej organizácii (WTO). V dôsledku toho je člen WTO s ohľadom na článok VI GATT a antidumpingovú dohodu oprávnený uplatniť na dovozy s pôvodom na území iného člena WTO metódu stanovenia normálnej hodnoty, ktorá sa odchyľuje od metód stanovených v článkoch 2.1 a 2.2 antidumpingovej dohody, iba na základe článku 2.7 tejto dohody, a teda na základe druhého doplňujúceho ustanovenia k článku VI ods. 1 GATT, prípadne na základe osobitného ustanovenia v tomto zmysle obsiahnutého v opatreniach na pristúpenie tohto člena k WTO.

Za týchto okolností článok 2 ods. 7 základného antidumpingového nariadenia nedovoľuje inštitúciám bez toho, aby porušili antidumpingovú zmluvu, neuplatňovať pravidlá stanovenia normálnej hodnoty v súlade s článkami 2.1 a 2.2 tejto dohody ani vtedy, ak sa druhé doplňujúce ustanovenie k článku VI ods. 1 GATT neuplatňuje a ak opatrenia na pristúpenie vyvážajúceho členského štátu k WTO nestanovujú takúto možnosť. Záväzok vyplývajúci z týchto dohôd spočíva v uplatňovaní pravidiel v súlade s článkami 2.1 a 2.2 antidumpingovej dohody voči ostatným členom WTO za podmienok stanovených vyššie. V tejto súvislosti uvedené články obsahujú súbor jasných, presných a podrobných pravidiel upravujúcich spôsob stanovenia normálnej hodnoty podobného výrobku bez pridania podmienok, ktoré by ponechávali ich uplatnenie na voľnú úvahu členov WTO. Okrem toho oprávnenie odchýliť sa od týchto pravidiel na základe druhého doplňujúceho ustanovenia k článku VI ods. 1 GATT, na ktoré odkazuje článok 2.7 antidumpingovej dohody, je presne vymedzené. Predovšetkým do pôsobnosti tohto ustanovenia spadajú krajiny, ktorých obchod je úplne alebo takmer úplne monopolizovaný a v ktorých sú všetky vnútorné ceny stanovené štátom. Toto pravidlo je teda jasné, pokiaľ ide o rámec situácií, na ktoré je zamerané, v dôsledku čoho dovoľuje inštitúciám posúdiť, či člen WTO spĺňa uvedené vymedzenie, ako aj súdu Únie preskúmať toto posúdenie a prípadne vyvodiť dôsledky, ktoré sa ponúkajú s ohľadom na judikatúru.

V tomto kontexte, ak normotvorca Únie prijíma ustanovenia týkajúce sa krajín s iným ako trhovým hospodárstvom uplatniteľné na člena WTO, ktorý sa nachádza na zozname takýchto krajín, akým je zoznam uvedený v poznámke pod čiarou k článku 2 ods. 7 písm. a) základného antidumpingového nariadenia, tento proces spadá do pôsobnosti druhého doplňujúceho ustanovenia k článku VI ods. 1 GATT, a preto si vyžaduje posúdenie otázky, či tento člen WTO spĺňa podmienky stanovené sporným ustanovením.

(pozri body 48 – 50, 52)

3. Po pristúpení Arménskej republiky k Svetovej obchodnej organizácii už začlenenie tejto krajiny do zoznamu nachádzajúceho sa v poznámke pod čiarou k článku 2 ods. 7 písm. a) základného antidumpingového nariadenia č. 384/96 nie je zlučiteľné so systémom pravidiel, ktoré sú stanovené článkami 2.1 a 2.2 Dohody o uplatňovaní článku VI Všeobecnej dohody o clách a obchode 1994 (antidumpingová dohoda) a druhým doplňujúcim ustanovením k článku VI Všeobecnej dohody o clách a obchode z roku 1994 (GATT), keďže podobné začlenenie má za následok, že uplatnenie článku 2 ods. 1 až 6 uvedeného nariadenia by bolo podmienené predbežným vyhovením žiadosti dotknutého podniku o priznanie štatútu podniku pôsobiaceho v trhovom hospodárstve a v prípade zamietnutia uvedenej žiadosti by viedlo k uplatneniu metódy tretej krajiny s trhovým hospodárstvom. V prípade absencie akéhokoľvek prvku odôvodňujúceho zistenie, že Arménsko spĺňa kritériá stanovené v druhom doplňujúcom ustanovení k článku VI ods. 1 GATT, a vzhľadom na skutočnosť, že Arménsko nespĺňa podmienky tohto ustanovenia, teda odkaz na Arménsko v poznámke pod čiarou k článku 2 ods. 7 písm. a) uvedeného nariadenia nie je v prejednávanej veci platným základom uplatnenia metódy tretej krajiny s trhovým hospodárstvom podľa článku 2 ods. 7 písm. a) a b) tohto nariadenia a v tomto rozsahu má byť považovaný za neuplatniteľný v zmysle článku 277 ZFEÚ.

(pozri body 59, 60)